Video: Twee helde red vrou van verkragting, ontvoering‘n Video volg onderaan die berig. Aaron Arias (19) en Jamal Harris van Texas in Amerika word nou as helde vereer nadat hulle ‘n jong slagoffer van ‘n ontvoering naby Dallas gered het. Arias en Harris het op 23 Augustus in Seagoville, Texas by ‘n rooi verkeerslig stilgehou toe hulle ‘n aantreklike jong vrou op die agterste sitplek in die motor langs hulle s’n opgemerk het, berig ktbs.com. Die vrou het glo paniekerig voorgekom en sy het die woorde “Help my” met haar mond gevorm. Arias het dadelik die noodnommer 911 geskakel en aan die operateur die situasie verduidelik. Die twee brawe jong mans het die motor vir ongeveer 30 minute lank agtervolg voordat die polisie by hulle aangesluit, en die verdagte motor afgetrek het. Die 25-jarige vrou was teen haar sin met ‘n vuurwapen aangehou. Hulle het haar glo reeds met die vuurwapen geslaan en haar ook met die vuurwapen in die motor in gedwing. Die polisie vermoed dat die mans die vrou moontlik van verkragting en moord gered het. ‘n Man, Charles Atkins Lewis Jr. is in verband met die voorval in hegtenis geneem. Die vrou is deur paramedici ondersoek. Nadat hulle vasgestel het dat sy nie enige beserings opgedoen is nie, is sy ontslaan. Waarskuwing: Arias laster in die video. KTBS.com – Shreveport, LA News, Weather and Sports